
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin


Tiranë më, 10.6.2015							             Dokument parlamentar


RAPORT
PËR
PROJEKTLIGJIN “PËR RATIFIKIMIN E MARRËVESHJES SË HUASË, NDËRMJET REPUBLIKËS SË SHQIPËRISË DHE BANKËS NDËRKOMBËTARE PËR RINDËRTIM DHE ZHVILLIM, PËR PROJEKTIN “MIRËMBAJTJE DHE SIGURI RRUGORE BAZUAR NË REZULTATE”

Komisioni për Veprimtaritë Prodhuese, Tregtinë dhe Mjedisin shqyrtoi projektligjin “Për ratifikimin e marrëveshjes së huasë, ndërmjet Republikës së Shqipërisë dhe Bankës Ndërkombëtare për Rindërtim dhe Zhvillim, për projektin “Mirëmbajtje dhe siguri rrugore bazuar në rezultate”, në mbledhjen e datës 10 qershor 2015. 

Në Komision, për të paraqitur projektligjin dhe për t’iu përgjigjur interesit të deputetëve, ishin të pranishëm përfaqësues të Autoritetit Rrugor Shqiptar dhe të Ministrisë së Financave. 

Siguria rrugore është problem kompleks ku përfshihen: rrugë të sigurta, mjete rrugore më të sigurta, drejtues mjetesh më të aftësuar, ndërgjegjësim dhe informim i përdoruesve të rrugës dhe publikut si dhe ndëshkim i shkelësve të ligjit.

Projekti “Mirëmbajtja dhe siguria rrugore bazuar në rezultate” është një ndër investimet për rritjen e sigurisë rrugore. 

Projekti synon të ruajë kushtet e rrjetit të rrugëve parësore (autostradat dhe korridoret rrugore kryesore)  dhe parësore-dytësore rreth 1335 km (rrugët pa përfshirë rrugët parësore, të cilat lidhin qytetet kryesore dhe vendet turistike siç dhe ato që të çojnë drejt pikave të kalimit të kufirit me vendet fqinje, brenda vendit) të rrjetit kombëtar me anë të mirëmbajtjes periodike dhe asaj rutinë; të përmirësojë sigurinë e rrjetit rrugor; si dhe të fuqizojë praktikat e qëndrueshme dhe efikase të menaxhimit të aseteve rrugore e të sigurisë në përfitim të përdoruesve të rrugës. 

BERZH-i jep shumën prej 65,9 milionë euro për projektin “Mirëmbajtja dhe siguria rrugore bazuar në rezultate” sipas Marrëveshjejes së Huajsë me termat e mëposhtëm: 

· Komisioni i administrimit i pagueshëm nga Huamarrësi është i barabartë me 0.25% të shumës së Huasë; 
·  Komisioni i angazhimit i pagueshëm nga Huamarrësi është i barabartë me 0.25% në vit të shumës së huasë gjendje që nuk është tërhequr; 
· Interesi i pagueshëm nga Huamarrësi për çdo periudhë interesi është me një normë të barabartë me normën e referencës për monedhën e huasë plus marzhin fiks; 
· Maturimi i huasë është 22.5 vjet, nga të cilat 7 vjet pa pagesë principali; 
· Datat e pagesave janë 15 maj dhe 15 nëntor të çdo viti.

Projekti do të bashkëfinacohet nga qeveria shqiptare, si kosto lokale prej 41.2 milionë eurosh, si dhe kontributin e TVSH-së për të gjithë vlerën e projektit.

Projekti ka të bëjë me punimet e mirëmbajtjes dhe monitorimin e tyre; reformën institucionale; reformat në sektor; si dhe menaxhimin dhe auditimin e projektit.  

Autoritetet kompetente për zbatimin e kësaj marrëveshjeje janë Ministria e Financave, Ministria e Transportit dhe Infrastrukturës dhe Autoriteti Rrugor Shqiptar.


Në përfundim të diskutimeve, Komisioni, u shpreh dakord për kalimin e këtij projektligji për miratim në seancë plenare. 










Artan GAÇI 				           	   	   				 Eduard SHALSI

Relator	                                                    	    			    			     Kryetar

